Polisie krap kop oor lyk in Vaalrivier | Netwerk24
Deur Anena Burger 14 September 2020 16:46
Die polisie in Barkly-Wes in die Noord-Kaap krap kop oor die identiteit van 'n lyk met net een oog wat in die Vaalrivier gevind is.
Lt.kol. Dimikatso Mooi, polisiewoordvoerder, sê 'n verbyganger het die lyk van 'n man Sondag in die Vaalrivier gesien dryf.
"Die identiteit van die lyk is nog nie aan die polisie bekend nie en ons vra dat enigeen met inligting ons asseblief kontak."
Mooi sê dit wil voorkom asof die man in sy laat 50's kan wees. Hy het 'n blou werksbaadjie, 'n bruin broek en 'n groen gordel gedra en het slegs een oog gehad.
Persone wat die polisie met inligting kan help, kan die ondersoekbeamptes van die Barkly-Wes-polisiekantoor by 082 458 9670 skakel.